text: 
  " Ladies and Gentlemen, Michael Jackson has left the stadium ! ".
  
  Den samme sætning, der lød, når Elvis havde forladt scenen efter et 
  Las Vegas show. Dengang hed det godtnok " building " i stedet for "
   stadium ". Men rocken har uimodståeligt udvidet sin kommercielle 
  kapacitet siden. Og Michael Jackson er det ypperste bevis.
  
  Operationerne
  
  Efter fem år er Michael Jackson tilbage i Europa.
  
  Verdens efter sigende mest ensomme mand beundres igen af masserne. Med
   den største opsætning af en pop-koncert nogensinde set.
  
  I flæng kan nævnes 1252 ton lys-, lyd- og sceneudstyr, fløjet til 
  Europa i to Boing 747-fragtmaskiner, to ton scenekostumer fordelt i to 
  lastbiler  -  dem er der i alt 65 af til at fragte grejet rundt på 
  kontinentet med  -  to store generatorer, kraftige nok til at kunne 
  forsyne en dansk købstadkommune med strøm, samt en masse håndgangne 
  mænd.
  
  Det står altsammen klar til Michael Jackson på Gentofte Stadion mandag
   aften.
  
  Første og måske også eneste gang han vil lande i København. Og til 
  et show, der skal multiplicere mystikken omkring sangeren og dyrke 
  hans urørlighed.
  
  
  
  